CELEX: 32019D1031(01)
Language: hu
Date: 2019-10-24 00:00:00
Title: A Tanács Határozata (2019. október 24.) az Europol ügyvezetőigazgató-helyettesének kinevezéséről2019/C 370/02

31.10.2019   
               
               
                  HU
               
               
                  Az Európai Unió Hivatalos Lapja
               
               
                  C 370/4
               
            
         A TANÁCS HATÁROZATA
         (2019. október 24.)
         az Europol ügyvezetőigazgató-helyettesének kinevezéséről
         (2019/C 370/02)
         AZ EURÓPAI UNIÓ TANÁCSA,
         tekintettel a Bűnüldözési Együttműködés Európai Uniós Ügynökségéről (Europol), valamint a 2009/371/IB, a 2009/934/IB, a 2009/935/IB, a 2009/936/IB és a 2009/968/IB tanácsi határozat felváltásáról és hatályon kívül helyezéséről szóló, 2016. május 11-i (EU) 2016/794 európai parlamenti és tanácsi rendeletre (1) és különösen annak 54. és 55. cikkére,
         az Europol ügyvezető igazgatója és ügyvezetőigazgató-helyettesei kinevezésének jogkörével felruházott hatóságként eljárva,
         mivel:
         
                     (1)
                  
                  
                     Az Europol egyik jelenlegi ügyvezetőigazgató-helyettesének hivatali ideje 2019. október 31-én lejár. Következésképpen ki kell nevezni az Europol egy új ügyvezetőigazgató-helyettesét.
                  
               
                     (2)
                  
                  
                     Az Europol igazgatótanácsának 2017. május 1-jei határozata megállapítja az Europol ügyvezető igazgatójának és ügyvezetőigazgató-helyetteseinek a kiválasztására, hivatali idejük meghosszabbítására, valamint felmentésére vonatkozó szabályokat.
                  
               
                     (3)
                  
                  
                     Az Europol ügyvezetőigazgató-helyettesi posztjainak egyike 2019. január 31. óta, azaz a kilenc hónappal az Europol egyik jelenlegi ügyvezetőigazgató-helyettese hivatali idejének lejárta előtti időponttól megüresedettnek tekintendő, összhangban az Europol igazgatótanácsa 2017. május 1-jei határozatának 3. cikke (1) bekezdésének a) pontjával. 2019. január 23-án az Europol egy ügyvezetőigazgató-helyettesi posztjára vonatkozó álláshirdetést tettek közzé az Európai Unió Hivatalos Lapjában (2).
                  
               
                     (4)
                  
                  
                     Az (EU) 2016/794 rendelet 54. cikkének (2) bekezdésével összhangban az igazgatótanács által létrehozott felvételi bizottság (a továbbiakban: a felvételi bizottság) összeállította az előválogatott jelöltek listáját. A felvételi bizottság 2019. május 8-án megfelelő indokolással ellátott jelentést készített.
                  
               
                     (5)
                  
                  
                     A felvételi bizottság jelentése alapján, valamint az (EU) 2016/794 rendelettel, illetve az igazgatótanács 2017. május 1-jei határozatával összhangban az igazgatótanács 2019. május 23-án indokolással ellátott véleményt adott ki az Europol ügyvezetőigazgató-helyettesének kinevezéséről, amelyben az állás betöltésére alkalmas három előválogatott jelöltet javasolt a Tanácsnak.
                  
               
                     (6)
                  
                  
                     A Tanács 2019. július 18-án Jürgen EBNER-t választotta az Europol következő ügyvezetőigazgató-helyettesének, és az (EU) 2016/794 rendelet 54. cikke (2) bekezdése negyedik albekezdésének értelmében tájékoztatta erről az Európai Parlament illetékes bizottságát.
                  
               
                     (7)
                  
                  
                     A kiválasztott jelölt 2019. szeptember 5-én megjelent az Európai Parlamentnek az Állampolgári Jogi, Bel- és Igazságügyi Bizottsága (a továbbiakban: a LIBE bizottság) előtt, és a Tanácsot a LIBE bizottságnak az (EU) 2016/794 rendelet 54. cikke (2) bekezdésének negyedik albekezdésével összhangban elfogadott véleményéről egy 2019. október 18-án kelt levélben tájékoztatták,
                  
               ELFOGADTA EZT A HATÁROZATOT:
         
            1. cikk
            A Tanács Jürgen EBNER-t nevezi ki az Europol ügyvezetőigazgató-helyettesévé a 2019. november 1. és 2023. október 31. közötti időszakra, AD 14 besorolási fokozatba.
         
         
            2. cikk
            Ez a határozat az elfogadásának napján lép hatályba.
         
         
            Kelt Luxembourgban, 2019. október 24-én.
            
               
                  a Tanács részéről
               
               
                  az elnök
               
               A.-K. PEKONEN
            
         
         
            (1)  HL L 135., 2016.5.24., 53. o.
         
         
            (2)  HL C 28. A., 2019.1.23., 1. o.